— Տիկնայք և պարոնայք, այս դահլիճն ամբողջովին նվիրված է 16-17-րդ դարերի խոշորագոլյն իսպանական նկարիչ Էլ Գրեկոյին, որի ստեղծագործությունները հետագայում մեծապես ազդեցին իսպանական, կարելի է ասել, նաև եվրոպական ու համաշխարհային կերպարվեստի զարգացման վրա: Նրա ստեղծագործություններում առավել խոր ուժով է պատկերվել վերածննդի իդեալների կործանումը վերապրող մարդու տառապագին հուզաշխարհը: Վաշինգտոնի Ազգային պատկերասրահի դիրեկտոր Ջոն Ուոլքըրի կարծիքով, Էլ Գրեկոն ժամանակակից արվեստի նախակարապետը եղավ: Արդի շրջանին չափազանց մոտիկ են Էլ Գրեկոյի ստեղծագործությունները: Բայց, իհարկե, նա իր ժամանակի իսկական զավակն էր: Հետաքրքիր է, որ բնավորությամբ լինելով միստիկ, նա չէր վարում ճգնավորի կյանք կամ իր կտավները ստեղծում հուսահատ պահերին: Նա ուներ բավականաչափ եկամտաբեր արվեստանոց և պատրաստ էր կրկին ու կրկին նկարել նույն նկարը, եթե շուկայում պահանջարկ կար: Ի դեպ, պարոնայք, Էլ Գրեկոն նկարչի իսկական անունը չէ, դա անուն չէ, նշանակում է հույն: Իրականում նրան կոչել են Դոմենիկոս Թեոտոկոպուլիոս: Նա ծնվել է Կրետե կղզում, շրջագայել է Եվրոպայում, մասնավորապես Իտալիայում, իսկ 1577-ին, երեսունվեց տարեկան հասակում, հաստատվել է Տոլեդոյում: Կարելի Է կոչել իսպանական գեղանկարչության «հունական առեղծված»…